Document ID: 32014D0585

Reference:
3.6.2014
HU
Az Európai Unió Hivatalos Lapja
L 164/6
AZ EURÓPAI PARLAMENT ÉS A TANÁCS 585/2014/EU HATÁROZATA
(2014. május 15.)
az Európai Unió egészére kiterjedő, kölcsönösen átjárható e-segélyhívó szolgáltatás kiépítéséről
(EGT-vonatkozású szöveg)
AZ EURÓPAI PARLAMENT ÉS AZ EURÓPAI UNIÓ TANÁCSA,
tekintettel az Európai Unió működéséről szóló szerződésre és különösen annak 91. cikkére,
tekintettel az Európai Bizottság javaslatára,
a jogalkotási aktus tervezete nemzeti parlamenteknek való megküldését követően,
tekintettel az Európai Gazdasági és Szociális Bizottság véleményére (1),
a Régiók Bizottságával folytatott konzultációt követően,
rendes jogalkotási eljárás keretében (2),
mivel:
(1)
A 2010/40/EU európai parlamenti és tanácsi irányelv (3) 3. cikkének d) pontja szerint az Európai Unió egészére kiterjedő, kölcsönösen átjárható e-segélyhívó szolgáltatások harmonizált biztosítása az előírások és a szabványok kidolgozása és alkalmazása szempontjából kiemelt cselekvésnek (a továbbiakban: az e-segélyhívó szolgáltatás kiemelt cselekvés) minősül.
(2)
A 2010/40/EU irányelv 6. és 7. cikkének megfelelően a Bizottságnak felhatalmazáson alapuló jogi aktusok kell elfogadnia azon előírások vonatkozásában, amelyekre a kiemelt cselekvések terén az intelligens közlekedési rendszerek (ITS-ek) kiépítése és gyakorlati használata tekintetében érvényesülő kompatibilitás, kölcsönös átjárhatóság és folyamatosság biztosítása érdekében szükség van.
(3)
A 305/2013/EU felhatalmazáson alapuló bizottsági rendelet (4) előírásokat határoz meg a közbiztonsági válaszpontok (KBVP-k) infrastruktúráját érintő, a 112-es hívószámú e-segélyhívások megfelelő fogadásához és kezeléséhez szükséges fejlesztések tekintetében, biztosítva ezzel az Európai Unió egészére kiterjedő, harmonizált e-segélyhívó szolgáltatások kompatibilitását, kölcsönös átjárhatóságát és folyamatosságát.
(4)
A 2010/40/EU irányelv értelmében a Bizottságnak legkésőbb 12 hónappal a 305/2013/EU felhatalmazáson alapuló rendelet elfogadását követően az Európai Unió működéséről szóló szerződés 294. cikkével összhangban – és adott esetben költség-haszon elemzést is magában foglaló hatásvizsgálat elvégzését követően – javaslatot kell benyújtania az Európai Parlamenthez és a Tanácshoz az e-segélyhívó kiemelt intézkedésnek a 305/2013/EU felhatalmazáson alapuló rendelet előírásaival összhangban történő kiépítésére vonatkozóan.
(5)
Annak köszönhetően, hogy az EU egészére kiterjedő, kölcsönösen átjárható e-segélyhívó szolgáltatás lerövidíti a sürgősségi segélyszolgálatok válaszadási idejét, előreláthatólag csökkeni fog az Unióban a halállal vagy súlyos sérüléssel járó közúti balesetek száma. Emellett az Európai Unió egészére kiterjedő e-segélyhívó szolgáltatás várhatóan megtakarítást jelent majd a társadalom számára, hiszen jobb eseménykezelést tesz lehetővé, mérsékeli a forgalmi torlódásokat és csökkenti a másodlagos balesetek számát.
(6)
Annak érdekében, hogy a szolgáltatás teljes működőképessége, kompatibilitása, kölcsönös átjárhatósága, folyamatossága és megfelelősége uniószerte biztosított legyen, és az egész unióban csökkenjenek a bevezetési költségek, valamennyi tagállamnak a 305/2013/EU felhatalmazáson alapuló rendeletben meghatározott közös előírásoknak megfelelően kell az e-segélyhívó szolgáltatás kiemelt intézkedést megvalósítani. Ettől függetlenül a tagállamoknak jogukban áll, hogy az egyéb segélyhívások kezelésére kiegészítő technikai megoldásokat alkalmazzanak.
(7)
A tagállamoknak gondoskodniuk kell arról, hogy az Európai Unió egészére kiterjedő e-segélyhívó szolgáltatáson keresztül továbbított adatokat kizárólag e határozat céljainak elérésére használják fel..
(8)
Amint azt már egyéb segélyhívó rendszerek példája megmutatta, a manuálisan kezdeményezett e-segélyhívások egy része műszaki jellegű segítségkérés is lehet. A tagállamok szükség esetén megfelelő technikai és szervezési intézkedésekkel kiszűrhetik az ilyen hívásokat annak érdekében, hogy az e-segélyhívási KBVP-k csak igazi segélyhívásokat kezeljenek.
(9)
Mivel nem minden uniós polgár számára ismert az Európai Unió egészére kiterjedő e-segélyhívó szolgáltatás alkalmazása, kiépítését a Bizottság által támogatott tájékoztató kampánynak kell megelőznie, amelyben elmagyarázzák a polgároknak az új rendszer előnyeit, funkcióit és adatvédelmi biztosítékait. A kampányt a tagállamokban kell lefolytatni, és célja a felhasználók tájékoztatása arról, hogy a rendszert hogyan kell helyesen használni, és hogyan kell elkerülni a téves riasztásokat.
(10)
Az egyéneknek a személyes adatok feldolgozása tekintetében való védelmével foglalkozó munkacsoport (a továbbiakban: a 29. cikk alapján létrehozott adatvédelmi munkacsoport) által tett – a 2006. szeptember 26-án elfogadott, az e-segélyhívó kezdeményezés adatvédelmi és a magánélet védelmével kapcsolatos vetületeivel foglalkozó munkadokumentumban olvasható – ajánlásokkal összhangban a tagállamoknak az e-segélyhívási KBVP-k infrastruktúrájának kiépítése során biztosítaniuk kell, hogy a személyes adatoknak az e-segélyhívások kezelésével összefüggő feldolgozása a 95/46/EK európai parlamenti és tanácsi irányelvben (5) és a 2002/58/EK európai parlamenti és tanácsi irányelvben (6) a személyes adatok védelmére vonatkozóan előírt szabályok maradéktalan betartásával történjen.
(11)
Mivel a 305/2013/EU felhatalmazáson alapuló rendeletben meghatározott e-segélyhívás segélyhívás, a hívások kezelését díjmentesen kell biztosítani az Európai Unió egészére kiterjedő e-segélyhívó szolgáltatás felhasználói részére.
(12)
Attól függően, hogy az egyes tagállamok miként szervezik meg a segélyhívások kezelését, a hívások elsőként hatóság vagy az érintett tagállam által elismert magánjogi szervezet hatáskörében is fogadhatók. Konkrét esetben az e-segélyhívások az e-segélyhívás indításának típusától (manuális vagy automatikus) függően eltérően kezelhetők.
(13)
Az adatok az érintett nemzeti hatóság által meghatározott nemzeti eljárásokkal összhangban továbbíthatók az adott e-segélyhívással kapcsolatos esemény kezelésében szerepet játszó, a nemzeti hatóságok által elismert közjogi vagy magánjogi szervezetként meghatározott szolgáltató partnerek (ideértve a közútkezelőket és a segítőszolgálatokat) részére, amelyekre a magánélet és az adatok védelme tekintetében ugyanazok a szabályok vonatkoznak, mint az e-segélyhívási KBVP-kre.
(14)
Mivel e határozat céljait, nevezetesen az az Európai Unió egészére kiterjedő, kölcsönösen átjárható e-segélyhívó szolgáltatás összehangolt és egységes kiépítését, valamint a szolgáltatás kompatibilitásának, átjárhatóságának és folyamatosságának Európa-szerte való garantálását a tagállamok és/vagy a magánszektor nem tudják kielégítően megvalósítani, az Unió szintjén azonban az intézkedések terjedelme és a hatása miatt e célok jobban megvalósíthatók, az Unió intézkedéseket hozhat az Európai Unióról szóló szerződés 5. cikkében foglalt szubszidiaritás elvének megfelelően. Az említett cikkben foglalt arányosság elvének megfelelően ez a határozat nem lépi túl az e célok eléréséhez szükséges mértéket,
ELFOGADTA EZT A HATÁROZATOT:
1. cikk
(1)   Az az Európai Unió egészére kiterjedő, kölcsönösen átjárható e-segélyhívó szolgáltatás teljes működőképességének, kompatibilitásának, átjárhatóságának, folyamatosságának és megfelelőségének biztosítása érdekében a tagállamok legkésőbb hat hónappal a fedélzeti e-segélyhívó rendszer kiépítésével összefüggő típus-jóváhagyási követelményekről és a 2007/46/EK irányelv módosításáról szóló európai parlamenti és tanácsi rendelet alkalmazási időpontját megelőzően, de mindenképpen legkésőbb 2017. október 1-jéig a 305/2013/EU felhatalmazáson alapuló rendeletben meghatározott előírásoknak megfelelően kiépítik a területükön az e-segélyhívási KBVP-k infrastruktúráját, amelyre az e-segélyhívások – szükség esetén a nem vészhelyzeti hívások kiszűrése után történő – megfelelő fogadásához és kezeléséhez van szükség.
(2)   Az (1) bekezdés nem érinti a tagállamok azon jogát, hogy sürgősségi segélyszolgálataikat a legköltséghatékonyabb és a saját igényeiknek a leginkább megfelelő módon szervezzék meg, ideértve azt is, hogy – különösen a manuálisan kezdeményezett e-segélyhívások esetében – elutasíthassák azokat a nem vészhelyzeti hívásokat, amelyeket az e-segélyhívási KBVP-k nem tudnak kezelni.
E bekezdés és az (1) bekezdés nem érinti a tagállamok azon jogát, hogy, hogy lehetővé tegyék, hogy egyes e-segélyhívásokat vagy minden e-segélyhívást az általuk elismert magánjogi szervezetek fogadjanak és kezeljenek a 305/2013/EU felhatalmazáson alapuló rendeletben meghatározott előírásokkal összhangban.
(3)   A tagállamok gondoskodnak arról, hogy az e-segélyhívó szolgáltatás keretében továbbított adatokat kizárólag e határozat céljainak elérésére lehessen felhasználni.
2. cikk
A tagállamok gondoskodnak arról, hogy az e-segélyhívások kezelését díjmentesen biztosítsák az az Európai Unió egészére kiterjedő e-segélyhívó szolgáltatás felhasználói részére.
3. cikk
A tagállamok 2015. december 24-ig jelentést tesznek a Bizottságnak e határozat végrehajtásának állásáról. A jelentésnek magában kell foglalnia legalább a következőket: azon illetékes hatóságok listája, amelyek feladata értékelni, hogy az e-segélyhívási KBVP-k működése megfelel-e a 305/2013/EU felhatalmazáson alapuló rendelet 3. cikkében felsorolt követelményeknek, az e-segélyhívási KBVP-k listája és földrajzi hatóköre, a megfelelőségi vizsgálatok leírása, valamint az adatok és a magánélet védelmét célzó rendelkezések ismertetése.
4. cikk
A tagállamok gondoskodnak arról, hogy az e-segélyhívások a területükön bárhonnan kezdeményezhetők legyenek, feltéve, hogy legalább egy nyilvános mobil, vezeték nélküli távközlési hálózat rendelkezésre áll.
5. cikk
Ez a határozat az Európai Unió Hivatalos Lapjában való kihirdetését követő huszadik napon lép hatályba.
6. cikk
Ennek a határozatnak a tagállamok a címzettjei.
Kelt Brüsszelben, 2014. május 15-én.
az Európai Parlament részéről
az elnök
M. SCHULZ
a Tanács részéről
az elnök
D. KOURKOULAS
(1)  HL C 341., 2013.11.21., 47. o.
(2)  Az Európai Parlament 2014. április 15-i álláspontja (a Hivatalos Lapban még nem tették közzé) és a Tanács 2014. május 8-i határozata.
(3)  Az Európai Parlament és a Tanács 2010/40/EU irányelve (2010. július 7.) az intelligens közlekedési rendszereknek a közúti közlekedés területén történő kiépítésére, valamint a más közlekedési módokhoz való kapcsolódására vonatkozó keretről (HL L 207., 2010.8.6., 1. o.).
(4)  A Bizottság 305/2013/EU felhatalmazáson alapuló rendelete (2012. november 26.) a 2010/40/EU európai parlamenti és tanácsi irányelvnek az EU egészére kiterjedő, kölcsönösen átjárható, harmonizált e-segélyhívó szolgáltatások tekintetében való kiegészítéséről (HL L 91., 2013.4.3., 1. o.).
(5)  Az Európai Parlament és a Tanács 95/46/EK irányelve (1995. október 24.) a személyes adatok feldolgozása vonatkozásában az egyének védelméről és az ilyen adatok szabad áramlásáról (HL L 281., 1995.11.23., 31. o.).
(6)  Az Európai Parlament és a Tanács 2002/58/EK irányelve (2002. július 12.) az elektronikus hírközlési ágazatban a személyes adatok kezeléséről, feldolgozásáról és a magánélet védelméről (Elektronikus hírközlési adatvédelmi irányelv) (HL L 201., 2002.7.31., 37. o.).

Summary:
Uniós segélyhívó szolgáltatások: az e-segélyhívási infrastruktúra kiépítése
Uniós segélyhívó szolgáltatások: az e-segélyhívási infrastruktúra kiépítése
E határozat arra kéri fel az uniós országokat, hogy 2017. október 1-jéig építsék ki az EU összes e-segélyhívásának kezeléséhez szükséges e-segélyhívási infrastruktúrát (fedélzeti e-segélyhívó rendszert).
JOGI AKTUS
Az Európai Parlament és a Tanács 585/2014/EU határozata (2014. május 15.) az Európai Unió egészére kiterjedő, kölcsönösen átjárható e-segélyhívó szolgáltatás kiépítéséről.
ÖSSZEFOGLALÓ
E határozat arra kéri fel az uniós országokat, hogy 2017. október 1-jéig építsék ki az EU összes e-segélyhívásának kezeléséhez szükséges e-segélyhívási infrastruktúrát (fedélzeti e-segélyhívó rendszert).
A határozat konkrét határidőt szab a kiépítésre vonatkozóan (személygépjárművek és könnyű haszongépjárművek esetében): az e-segélyhívó eszköz járművekbe történő kötelező beépítéséről szóló rendelet alkalmazását megelőzően legalább hat hónappal.
Az e-segélyhívások kezelésére alkalmas infrastruktúra részét képezik a telefonos ügyfélszolgálatok vagy KBVP-k (közbiztonsági válaszpontok), amelyek a 112-es egységes európai segélyhívó számra érkező bármely e-segélyhívást fogadják és kezelik.
A határozat továbbá elismeri az uniós országok alábbiakra vonatkozó jogait:
e-segélyhívó szolgáltatás leginkább költséghatékony és a saját igényeknek a leginkább megfelelő módon történő működtetése, pl. a KBVP-kra érkező nem vészhelyzeti hívások elutasítása;
az e-segélyhívások fogadásának és kezelésének lehetővé tétele a nemzeti szinten elismert magánjogi szervezetek számára.
Az adatok és a magánélet védelme
Az uniós országoknak ezen túlmenően biztosítaniuk kell a következőket:
az e-segélyhívó szolgáltatáson keresztül továbbított adatokat kizárólag e határozat céljainak elérésére használják fel (nem alkalmazható pl. valamely vészhelyzeten kívül eső jármű nyomon követésére);
az e-segélyhívás kezelését díjmentesen biztosítják a szolgáltatás felhasználói részére EU-szerte;
2015. december 24-ig jelentést tesznek a Bizottságnak e határozat végrehajtásának állásáról; e jelentésnek tartalmaznia kell a következőket: az e-segélyhívási KBVP-ket felügyelő hatóságok listája, a KBVP-k földrajzi hatóköre, a megfelelőségi vizsgálatok leírása, valamint az adatok és a magánélet védelmét célzó rendelkezések ismertetése;
az e-segélyhívások a területükön bárhonnan kezdeményezhetők, feltéve, hogy legalább egy nyilvános mobil, vezeték nélküli távközlési hálózat rendelkezésre áll.
Ez a határozat 2014. június 23-án lép hatályba.
Mi az e-segélyhívás?
Az e-segélyhívás a 112-es szám automatikus tárcsázását teszi lehetővé súlyos közúti baleset esetén, és a járműre vonatkozó helymeghatározási adatokat továbbítja a sürgősségi segélyszolgálatoknak. A rendszer manuális indítása is lehetséges.
Az e-segélyhívás 60%-kal gyorsíthatja a sürgősségi szolgálatok válaszadási idejét a városi területeken, amely életek százait mentheti meg évente Európában. Ezen túlmenően csökkenti a súlyos sérüléssel járó közúti balesetek számát.
2012-ben a közúti balesetek az EU-ban 28 000 halálesetet okoztak, a balesetek sérültjeinek száma pedig 1,5 millió volt.
További információk
Sajtóközlemény
Az európai digitális menetrend honlapja
Az Európai Bizottság Vállalkozáspolitikai és Ipari Főigazgatóságának honlapja
Az Európai Bizottság Mobilitáspolitikai és Közlekedési Főigazgatóságának honlapja
HIVATKOZÁSOK
Jogi aktus
Hatálybalépés
Az átültetés határideje a tagállamokban
Az Európai Unió Hivatalos Lapja
585/2014/EU határozat
2014.6.23.
-
HL L 164., 2014.6.3., 6-9. o.
KAPCSOLÓDÓ OKMÁNYOK
Az Európai Parlament és a Tanács rendelete a fedélzeti e-segélyhívó rendszer kiépítésével összefüggő típus-jóváhagyási követelményekről és a 2007/46/EK irányelv módosításáról (COM(2013) 316 final, 2013.6.13.).
A Bizottság 2011/750/EU ajánlása (2011. szeptember 8.) a 112-es egységes európai segélyhívón alapuló, a járműből érkező vészhívások továbbítására szolgáló elektronikus hírközlő hálózatokon keresztül megvalósuló uniós szintű e-segélyhívó szolgáltatás (e-segélyhívás) támogatásáról (HL L 303., 2011.11.22., 46-48. o.).
A Bizottság 305/2013/EU felhatalmazáson alapuló rendelete (2012. november 26.) a 2010/40/EU európai parlamenti és tanácsi irányelvnek az EU egészére kiterjedő, kölcsönösen átjárható, harmonizált e-segélyhívó szolgáltatások tekintetében való kiegészítéséről (HL L 91., 2013.4.3., 1-4. o.).
 03.11.2014